Efter at den kendte sociolog og samfundsdebattør Henrik Dahl tidligere på året meldte sig under Liberal Alliances (LA) faner er han tilsyneladende blevet væsentligt mindre efterspurgt som foredragsholder. Faktisk så meget mindre, at han i sidste uge tog konsekvensen og via Facebook annoncerede at han søgte job.

Det behøvedes der som sådan ikke være noget odiøst i, men man skal ikke læse meget mellem linjerne, for at forundres over hvor synd Henrik Dahl synes det er for ham selv, når han samtidig tilhører et parti, der har gjort det til en dyd at sparke ud efter alt og alle, der er ramt af ledighed.

Den nuværende regering har ganske vist gjort et ihærdigt forsøg, men LA's retorik er på dette punkt alligevel i en klasse for sig.